Nýta jólin í að bóka sólarferð
Margir Svíar hafa fengið nóg af snjó og hálku og hafa þegar bókað sumarleyfisferð á suðrænar slóðir.
Í frétt The Local kemur fram að þúsundir Svía hafi nýtt fríið um hátíðarnar til þess að bóka ferð á sólríkan stað. Þetta hefur fréttaveitan eftir starfsmönnum ferðafyrirtækja.
Ferðaskrifstofan Fritidsresor segir að salan hafi aukist um 120% í síðustu viku frá vikunni á undan. Keppinauturinn Ving hefur selt tæplega fimm þúsund pakkaferðir frá því á aðfangadag.
Magdalena Öhm, samskiptastjóri Ving, segir að mikil sala skýrist af því hversu kalt og blautt síðasta sumar var í stórum hluta Svíþjóðar. Fólk fékk ekki nægjanlega sól síðasta sumar, segir hún.
Upplýsingafulltrúi Fritidsresor, Leyla Öfwerström, segir að leiðinlegt veður í sumar hafi þýtt að verð á ferðum á sólríkar slóðir hafi hækkað upp úr öllu valdi. Margir ætli að koma í veg fyrir að sitja heima næsta sumar og því drifið í að bóka fríið fyrir næsta ár. Það var ömurlegt veður síðasta sumar og við hvern rigningardropa hækkaði verðið á orlofsferðum, segir Öfwerström.
Báðar ferðaskrifstofurnar segja eðlilegt að fjölskyldur sitji saman yfir jólin og bóki ferðalög næsta sumar enda oft erfitt að finna tíma fyrir fjölskylduna saman. Svo virðist sem flestir Svíar vilji fara til Spánar næsta sumar.
Margir Svíar hafa fengið nóg af snjó og hálku og hafa þegar bókað sumarleyfisferð á suðrænar slóðir.
Í frétt The Local kemur fram að þúsundir Svía hafi nýtt fríið um hátíðarnar til þess að bóka ferð á sólríkan stað.
Ferðaskrifstofan Fritidsresor segir að salan hafi aukist um 120% í síðustu viku frá vikunni á undan.
Magdalena Öhm, samskiptastjóri Ving, segir að mikil sala skýrist af því hversu kalt og blautt síðasta sumar var í stórum hluta Svíþjóðar.
Upplýsingafulltrúi Fritidsresor, Leyla Öfwerström, segir að leiðinlegt veður í sumar hafi þýtt að verð á ferðum á sólríkar slóðir hafi hækkað upp úr öllu valdi.